***Wannsee-konferencen***

*Den 20. januar 1942 blev Wannseekonferencen afholdt i en forstad til Berlin. Det var chefen for Sikkerhedspolitiet, Reinhard Heydrich, der havde indkaldt en række topembedsmænd til konferencen. Han havde i juli 1941 fået overdraget ansvaret for ”den endelige løsning på jødespørgsmålet”.*

*Deltagerne, som alle befandt sig på ret højt niveau i det nazistiske system, diskuterede spørgsmålet om ”den endelige løsning på det europæiske jødespørgsmål”, eller det, som vi i dag kender som den fysiske udryddelse af Europas jøder.*

*Den absolutte nazistiske topledelse (Hitler, Himmler og Göring eksempelvis) var ikke til stede.*

*Einsatzgrupperne, der fulgte i hælene på den fremrykkende nazistiske hær under Operation Barbarossa mod Sovjet (start fra 6. juni 1941), havde allerede i sommeren 1941 begyndt massehenrettelser af jøder i de besatte områder.*

***Hvad der fulgte efter Wannsee konferencen***

*Den jødiske del af befolkningen var blevet transporteret til store ghettoer østpå for senere at blive myrdet. Samtidig begyndte man at deportere jøder fra de tyskkontrollerede lande til koncentrationslejre og udryddelseslejre. Fra foråret 1942 iværksattes tømning af ghettoerne i Polen, hvor beboerne blev sat på godsvogne og sendt til udryddelseslejrene.*

*I mange år har historikere ment, at det var på Wannsee-konferencen beslutningen om det industrialiserede massemord på europæiske jøder blev truffet. Men var det nu også det?*

*Var det på Wannsee konferencen beslutningen om masseudryddelseslejrene blev truffet?*

* *Kronologien i kilderne: vi starter med den seneste begivenhed. Hvis beslutningen var truffet der, var den så også truffet i kilden før?*
* *Inddrag kildekritik i jeres overvejelser, f.eks. type, modtager og formål…*
* *Find gennemgående træk: personer eller kodesprog*
* *Spørg MEGET GERNE undervejs!*
* *Hvis det ikke er på Wannsee konferencen – hvornår er det mon så?*

**Eichmanns konferenceprotokol, 20. januar 1942**

*Uddrag af det officielle referat fra Wannsee-konferencen udsendt af Eichmann. Findes på museet Haus der Wannsee konferenz. Oprindeligt kun lavet i 30 eksemplarer (dette er fra den 16. kopi) og samtidigt klassificeret som ”Tophemmeligt”. Oversat af JNI.*

|  |
| --- |
| Geheime Reichssache("Tophemmeligt")  |

30 kopier
16. kopi

Konferenceprotokol

I. De følgende deltog i konferencen om den endelige løsning af det jødiske spørgsmål, afholdt den 20. januar, 1942, i Berlin, Am Grossen Wannsee nr. 56/58:

*[her oplistes en række personer, heriblandt Staatssekretär Dr, Bühler fra Generalguvernamentet, chefen for sikkerhedspoliti og SD Heydrich, Eichmann fra Rigssikkerhedsamtet samt andre mellemledere fra institutioner i Nazityskland og de erobrede polske områder]*

|  |
| --- |
| III. Emigrationen er nu, som en yderligere løsningsmulighed, afløst af evakuering af jøderne til øst, efter forudgående autorisation fra Føreren. Disse aktioner skal dog ses som midlertidige; der samles her praktisk erfaring, som er af vigtig betydning med henblik på den kommende endelige løsning af jødespørgsmålet. (…)Under den nødvendige ledelse skal jøderne nu, i trit med den endelige løsning, indsættes i passende arbejde i øst. I store arbejdskolonner, delt efter køn, skal de arbejdsduelige jøder føres ind i disse områder, mens de bygger veje, hvorved en stor del utvivlsomt vil bortfalde ved naturlig formindskelse. |
| Den del, der i den sidste ende bliver tilbage, må – da det for denne del utvivlsomt vil handle om de mest modstandsdygtige – modtage specialbehandling, eftersom den består efter en naturlig udvælgelse, der hvis den blev løsladt, ville kunne danne kimcellen til en ny jødisk genkomst. (Jævnfør de historiske erfaringer.) I løbet af den praktiske gennemførelse af den endelige løsning vil Europa blive gennemkæmmet fra vest mod øst. Rigsområdet, inklusive Böhmen/Mähren, vil blive behandlet først, alene på grund af boligsituationen og lignende socialpolitiske nødvendigheder.  |

<https://www.ghwk.de/fileadmin/Redaktion/PDF/Konferenz/protokoll-januar1942_barrierefrei.pdf> (30/09/22)

**Generalguvernør Hans Franks forventninger til Wannsee-konferencen, formuleret i en tale til partifæller, 16. december 1941:**

*Hans Frank var generalguvernør, altså højeste civile embedsmand i det område, som hed Generalguvernamentet (store dele af Polen). Til en sluttet kreds af partifæller afholdte han denne tale. Talen fandt sted 9 dage efter amerikanernes angreb på Pearl Harbour.*

"…På den ene eller den anden måde - tillad mig at sige Dem det ligeud - må vi slippe af med jøderne. Føreren sagde engang: hvis den forenede jødedom endnu engang skulle lykkes med at starte en verdenskrig, så skal blodofferet ikke kun ske af de folkeslag, som drives til krig, for så vil Jøden i Europa møde sit endeligt. (…)

Før jeg nu fortsætter med at tale, må De være enig med mig: vi vil principielt kun føle medlidenhed med det tyske folk, og ikke med nogle som helst andre i hele verden. (…) Jeg vil derfor, som princip, angribe jødiske anliggender med den forventning, at jøderne vil forsvinde. De skal væk. Jeg har påbegyndt forhandlinger med det formål at få dem skubbet østpå.

Til januar er der en stor konference om dette spørgsmål i Berlin, hvortil jeg sender statssekretær dr. Bühler. Konferencen finder sted i Rigssikkerhedshovedkontoret med SS-Obergruppenführer Heydrichs deltagelse. En stor jødisk udvandring vil helt sikkert begynde. Men hvad bør vi gøre med jøderne? Tror De, man vil anbringe dem i bosættelser i Ostland? I Berlin fik vi at vide: hvorfor laver I så meget vrøvl? Vi vil heller ikke have dem, hverken i Ostland eller i Rigskommissariatet; likvidér dem selv!

Mine herrer, jeg må bede Dem stålsætte Dem mod alle former for medfølelse. Vi må tilintetgøre jøderne, hvor vi end finder dem, og hvor det end er muligt, for at opretholde hele Rigets struktur… De synspunkter, som har været acceptable ind til nu, kan ikke benyttes i forbindelse med sådanne gigantiske, unikke begivenheder. Under alle omstændigheder må vi finde en vej, som vil føre os til vort mål, og jeg har mine egne idéer om dette.

Jøderne er også ekstremt skadelige spisere for os. I Generalguvernementet har vi omtrent 2,5 million [jøder], nu måske 3,5 million tilsammen med personer, som har jødiske slægtninge, osv. Vi kan ikke skyde disse 3,5 million jøder, vi kan ikke forgifte dem, men vi bliver nødt til at tage foranstaltninger, som på en eller anden måde vil føre til en succesfuld tilintetgørelse; og dette i forbindelse med de storstilede fremgangsmåder, som skal diskuteres i Riget. Generalguvernementet skal gøres lige så fri for jøder som Riget. Hvor og hvordan dette skal gøres, er et problem for de instanser, som vi må udnævne og indføre, og om hvis arbejde jeg vil rapportere til Dem, når tiden kommer…"

*Oversat fra: Kurt Pätzold & Erika Schwarz, red., Tagesordnung: Judenmord. Die Wannsee-Konferenz am 20. Januar 1942 (Berlin, 1992), s. 92-93.*

<http://www.holocaust-uddannelse.dk/kildetekster/wannsee.asp#32> (30/10/17)

**Hans Franks officielle mødekalender 17. Oktober 1941**

*Hans Frank havde en kalender, der også fungerede delvist som dagbog med referater. Fire emner var på dagsordenen. Det tredje punkt handlede om det jødiske spørgsmål. Man kom frem til nedenstående konklusion. Oversat af JNI.*

Deltagere i dagens møde:

* Hans Frank, Generalguvernør, det vil sige øverste civile embedsmand for Generalguvernementet (herefter GG)
* Dr. Ernst Boepple, undersekretær i GG administrationen
* Ernst Zörner, Gauleiter i Lublin Distriktet (Lublin var den østlige del af GG)
* Wilhelm Engler, Amtschef in Lublin Distriktet
* Odilo Globocnik, SS og politileder i Lublin Distriktet

“Med undtagelse af uundværlige håndværkere og lignende, skal alle jøder evakueres fra Lublin. Indledningsvis skal 1.000 jøder transporteres over floden Bug.

Ansvaret for dette placeres i hænderne på SS og politileder Globocnik.

Den tyske forvalter af byen Lublin vil udvælge de jøder, der skal evakueres.”

*3 bemærkninger til notatet fra JNI:*

* *Hans Frank talte til kollegaer 17. oktober om en ”special opgave” direkte fra Hitler, der var i Lublin-distriktet på samme tid.*
* *Floden Bug lå mellem Generalguvernementet og det sovjettisk besatte Østpolen, altså fjendtligt territorium.*
* *Globocnik blev efterfølgende ansvarlig for evakueringerne. Tidligere blev evakueringer foretaget af civiladministrationen*

<https://www.yadvashem.org/odot_pdf/Microsoft%20Word%20-%203222.pdf> (30/09/22)